Mercedes de Pablos Candón

**Mercedes de Pablos Candón** (Madril, 1958ko irailaren 10a) kazetari eta idazle espainiarra da. 2025eko urtarriletik RTVEko Berdintasun Behatokiaren buru da. 

Bere ibilbide profesionala Andaluzian garatu zuen. 1996tik 2000ra bitartean Canal Sur Radio Espainiako irrati-kateko zuzendari izan zen, lehen emakume zuzendaria izatera iritsi zelarik. Beste hedabide batzuk ere zuzendu ditu. 2005etik 2010era Andaluziako Ikus-entzunezkoen Kontseiluko kontseilaria izan zen. 2013tik 2019ra Andaluziako Ikasketa Zentroko zuzendaria izan zen. 2022an, Sevillako Udalaren enkargua jaso zuen, 1929ko Erakusketa Iberoamerikarraren Mendeurrena antolatzeko. 2024ko azarotik, Radio Televisión Españolaren (RTVE) Administrazio Kontseiluko kide da.

## Ibilbidea 
Madrilen jaioa, Andaluzian ditu sustraiak. Bere ama, Blanca Candón, Huelvako mendilerroko Cortelazorreko alkatea izan zen, Partido Andalucista alderdiko kidea. Kazetaritzan lizentziatua Madrilgo Unibertsitate Konplutentsean. Sevillan bizi da 1978tik, eta Andaluzian egin du ibilbide profesionala kazetari gisa.

Cadena SER irratian hasi zen. Andaluziako Canal Sur Radio eta Canal Sur Televisión, irrati eta telebista publikoetan egin du lan. Baita Radio Nacional de España eta Radiocadena Española (RCE) irratietan ere. RNE 1 katean programa nazionala egin zuen, periferiatzat hartzen zen Sevillatik. 

Feminista aktiboa, emakumeak irratian eta telebistan ikusarazteko programak egin zituen 1987 eta 1993 artean. Horien artean aipatzekoak dira *Cantamañanas*, *Si tú me dices ven*, *De Par en Par*.

Canal Sur Radioko programetako burua izan da 1993tik 1996ra, Canal Sur Radioko zuzendaria 1996tik 2000ra eta José Manuel Lara Fundazioko Andalucía Abierta Radioko zuzendaria 2001etik 2004ra.

2004an, Andaluziako Juntako Lehendakaritza Sailaren mendeko Andaluziako Ikasketa Zentroan hasi zen lanean, eta programa-zuzendari izan zen (2004-2005). 2005etik 2010era Andaluziako PSOEk Andaluziako Ikus-entzunezkoen Kontseiluan izendatutako kontseilaria izan zen. 2011n Andaluziako Ikasketa Zentroan sartu zen berriro, bigarrenez programen zuzendaritza bere gain hartuz (2011-2013). 

2011n PSOEko hautagai independentea izan zen udal hauteskundeetarako Sevillako zerrendan, Juan Espadas buru zela. Zinegotzi izan zen Sevillako Udaleko oposizioan, eta batez ere kultura gaietan aritu zen. Kargua utzi zuen Andaluziako Ikasketa Zentroa zuzentzeko. 2013ko urtarrilean, Carmen Mejías ordezkatzeko proposatu zuten Andaluziako Ikasketa Zentroaren buru. Zentroa 2019ra arte zuzendu zuen, Tristán Pertíñez Blascok ordezkatu zuenean, eta Fundazioan bertan programen zuzendari gisa zuen lanpostura itzuli zen. 

2022an, Sevillako Udaleko Hiri Proiekzioaren eta beste Administrazioekiko Harremanen zuzendari nagusi izendatu zuten, Antonio Muñoz alkatearen aginduz, besteak beste, 1929ko Iberoamerikako Erakusketaren mendeurrenaren ospakizuna antolatzeko eta Sevilla modernitatearekin, berrikuntzarekin eta etorkizunarekin lotuko duten proiektu eraldatzaileak garatzeko. 2025eko urtarriletik RTVEko Berdintasun Behatokiaren buru da, Concepcion Cascajosa ordezkatuz.

2025eko Irailean iragarri zuen Behatokia RTVEren zinema-proiektuak erabakitzen dituen ebaluazio-batzordeko kide izango dela, ikus-entzunezko proiektuek berdintasunarekin zerikusia izan dezaten, eta, urte berean berritutako Genero-Indarkeriaren aurkako Estatu Ituna errespeta dezaten. Beste berritasun bat ere iragarri zen, oraingo honetan 2025eko Donostia Zinemaldiaren “Egungo ikus-entzunezko industriari buruzko diagnostiko feministak” jardunaldien esparruan: Berdintasun Behatokia 2025eko ediziotik aurrera Donostiako Zinemaldian RTVE Beste Begirada Sariaren epaimahaian sartu izana. Sari horrek emakumeen errealitatearekin lotutako gaiei buruzko film luze bat aitortzen du urtero.

## Lanak 
* 1980. *Quien cuenta Sevilla*. Sevillako prentsaren historia. Grupo Andaluz de Ediciones
* *La vega y la Serpiente*; bidaia paduran eta ibarrean zehar. El Monte de Piedadek argitaratua.
* 1982*. La Sevilla del balón.* Sevillako Gaien Liburutegia, Sevillako Udala.
* 2005. *La hoz y las flechas: un comunista en Falange*. Oberon
* 2011. *Ajuste de cuentos*. Zilarrezko Espuela edizioak. Renacimiento argitaletxea.
* 2020. *Jonás, mapa para el buen traidor*. Arg. Almuzara Libros.
* 2022. *El ángel de la paz y otros relatos*. Espuela de plata edizioak. Renacimiento argitaletxea.

## Sariak eta aintzatespenak 
* 1990: Kordoba Hiriko Kazetaritza Saria, RNEko ‘Las Cantamañanas’ programagatik
* 1992: Andaluziako Kazetaritza Saria, Canal Sur TVko “Malas Artes” gidoilari gisa
* 2001: Meridiana Saria
* 2016: Adriano Antinoo saria - Ohorezko Aipamena

## Erreferentziak